Guaranin kielen puhuma-alue
Paraguayn kielellisen tilanteen muutos vuosien 1950 ja 2012 välillä.
Etelä-Amerikan keskiosassa sijaitsevassa **Paraguayn tasavallassa** puhutaan useita eri kieliä, joista virallisia ovat sekä indoeurooppalaisiin kieliin kuuluva espanja että alkuperäiskieli guarani, jota ymmärtää noin 90 prosenttia väestöstä. Pienempi osuus (75 prosenttia) paraguaylaisista puhuu espanjaa, mikä on erittäin poikkeuksellinen tilanne Etelä-Amerikan entisten Espanjan siirtomaiden keskuudessa. Käytännön puhekielenä toimii yleensä jopará, espanjasta ja guaranista muodostunut sekakieli. Pääosa paraguaylaisista on kaksikielisiä; maaseudulla 52 prosenttia väestöstä puhuu pelkkää guarania. Paraguayn perustuslaki tunnustaa myös muiden intiaanikielten aseman osana maan kulttuuriperintöä.

Paraguayn kielellinen tilanne poikkeaa merkittävästi jopa muista monikielisistä Latinalaisen Amerikan maista, kuten naapurimaa Boliviasta (esp. *Estado Plurinacional de Bolivia*, "Bolivian monikansainen valtio") tai Etelä-Amerikan kielellisesti monimuotoisimmasta maasta Perusta, joissa laillisestikin tunnustetut alkuperäiskielet ovat säilyneet vain perinteisissä heimoyhteisöissä ja valtaväestö puhuu espanjaa. Sen sijaan Paraguayssa alkuperäiskieltä puhuu enemmistö maan asukkaista, eivätkä sen puhujat rajoitu pelkästään alkuperäiskansojen edustajiin, vaan sitä käyttävät myös keski- ja yläluokkalaiset paraguaylaiset ja jopa maahanmuuttajat.

Guarani
-------

Alkuperäiskieli guaranista tuli Paraguayn toinen virallinen kieli vuonna 1992 presidentti Alfredo Stroessnerin syrjäyttämisen jälkeen. Se oli ensimmäinen tällaisen aseman saavuttanut Etelä-Amerikan alkuperäiskieli. Jo ennen virallistamistaan guarani oli pääkieli Paraguayn radiossa ja lehdistössä sekä pääkaupunki Asunciónin (guaraniksi *Paraguay*) teattereissa. Paraguayn asukkaista silti vain pari prosenttia on intiaaneja suuren enemmistön ollessa mestitsejä, jotka kuitenkin määrittelevät itsensä kernaammin guaraneiksi kuin espanjalaisiksi. Guarani on ollut myös pääasiallinen opetuskieli kouluissa vuodesta 1996 lähtien.

Guaranin asema johtuu erityisesti Paraguayn maantieteellisestä eristyneisyydestä ja asujaimiston sitkeydestä: alkuperäisasukkaat kieltäytyivät opiskelemasta espanjaa, joten espanjalaisten kuvernöörien oli opittava puhumaan guarania. Guaranin asema maassa on niin vahva, että se alkaa uhata jopa osaa muista alkuperäiskielistä. Kuusi maan 19 alkuperäiskielestä on vakavasti uhanalaisia.

Muut kielet
-----------

Pienempiä maassa puhuttavia kieliä ovat mm. intiaanikielet aché, ayoreo, chamacoco, iyo'wujwa, kaskihá, lengua, maká, nivaclé, Pai Tavytera, sanapana, Toba Qom ja maskoy. Guaranin kielen muunnelmia tai lähisukukieliä ovat mm. 7 000 puhujan chiripa ja 75-prosenttisesti kielen kanssa yhtenevä mbya, jolla on arviolta 8 000 puhujaa. Lisäksi Chacon alueella asuu noin 10 000 saksalaista mennoniittaa, jotka puhuvat omaa kieltään. Pohjois-Paraguayssa useimmat osaavat espanjan lisäksi myös portugalia, mutta englannin taito on heikkoa.

Lähteet
-------

1. 1 2 3  Languages of Paraguay *visitparaguay.net*. Viitattu 28.3.2021. (englanniksi)
2. ↑  Background Note: Paraguay (previous editions)  7/6/11. U.S. Department of State. Viitattu 13.12.2014. (englanniksi)
3. 1 2  Languages in Paraguay *studycountry.com*. Viitattu 28.3.2021. (englanniksi)
4. 1 2  What Languages Are Spoken In Paraguay? *worldatlas.com*. Viitattu 28.3.2021. (englanniksi)
5. 1 2  Encyclopædia Britannica: Paraguay#Languages *britannica.com*. Viitattu 28.3.2021. (englanniksi)
6. 1 2 3  Romero, Simon: An Indigenous Language With Unique Staying Power  12.3.2012. Asunción:  The New York Times. Viitattu 28.3.2021. (englanniksi)
7. ↑  The Guaraní Language of Paraguay is Making a Comeback  28.3.2021. Day Translations. Viitattu 4.7.2018. (englanniksi)
8. ↑  Guaraní: The Language and People *linguistics.byu.edu*. Viitattu 28.3.2021. (englanniksi)
9. ↑  Asunción En guaraní *es.glosbe.com*. Viitattu 28.3.2021. (espanjaksi)
10. ↑  Marie-Cristine Raitberger: "Paraguay", *Maailman ympäri 2: Etelä-Amerikka, Australia, Oseania, Antarktis*, s. 164. Porvoo: WSOY, 1987. ISBN 951-0-13997-1.
11. ↑  'Culture is language': why an indigenous tongue is thriving in Paraguay *theguardian.com*. Viitattu 28.3.2021. (englanniksi)
12. ↑  Languages of Paraguay *southamerica.travel*. Viitattu 28.3.2021. (englanniksi)